Μ.Γ.Σ. Πανσερραϊκός

Ο **Μουσικός Γυμναστικός Σύλλογος Πανσερραϊκός** είναι ελληνικό αθλητικό σωματείο το οποίο εδρεύει στις Σέρρες. Ιδρύθηκε στις 31 Μαΐου 1964 και τα χρώματα του αθλητικού συλλόγου είναι το κόκκινο και το λευκό. Το έμβλημα του είναι ο «Λέων της Αμφίπολης».

Διατηρεί ενεργά τμήματα ποδοσφαίρου, καλαθοσφαίρισης, υδατοσφαίρισης, χειροσφαίρισης, χόκεϊ επί πάγου και κολύμβησης (ατομικής και καλλιτεχνικής). Επιπλέον, διατηρεί τμήματα για άτομα με ειδικές ανάγκες. Στο παρελθόν έχει κατά καιρούς δημιουργήσει τμήματα στίβου, πετοσφαίρισης, σκακιού, τεχνικής και υποβρύχιας κολύμβησης, σκοποβολής, τοξοβολίας και καταδύσεων.

## Τμήμα ποδοσφαίρου ανδρών

## Τμήμα καλαθοσφαίρισης ανδρών

Το τμήμα καλαθοσφαίρισης ανδρών του Μ.Γ.Σ. Πανσερραϊκού αγωνίζεται στην National League 1.

### Ιστορική αναδρομή
#### Δεκαετίες 1970 και 1980
Το τμήμα ανδρικής καλαθοσφαίρισης του Πανσερραϊκού ιδρύθηκε το 1964 ως συνέχεια εκείνων των ομάδων που συγχωνεύτηκαν. Συμμετείχε στα τοπικά πρωταθλήματα από τα πρώτα χρόνια της ίδρυσής τους, κατακτώντας μάλιστα τους πέντε πρώτους τίτλους. Συγκεκριμένα κατά τις χρονιές 1976, 1977 και 1978 αναδείχθηκε Πρωταθλητής της νεοσύστατης Τ.Ε. Ανατολικής Μακεδονίας Θράκης και μετά τη μετατροπή αυτής σε Ένωση Καλαθοσφαιρικών Σωματείων Ανατολικής Μακεδονίας και Θράκης (Ε.ΚΑ.Σ.Α.ΜΑ.Θ.) κατέκτησε δύο ακόμη τίτλους, το 1979 και το 1980.

Κατά τη διάρκεια της δεκαετίας του '80 ο σύλλογος πραγματοποίησε ανοδική πορεία, φτάνοντας κάπου στα μέσα της στην Α' Εθνική Κατηγορία Ανδρών (πρόδρομο της σημερινής Α1 Εθνικής). Παράλληλα, κατά το χρονικό διάστημα 1976-1982 συμμετείχε σε πέντε διοργανώσεις του Κυπέλλου Ελλάδος.

#### Άνοδος στη Γ' Εθνική
Η επόμενη επιτυχία σε τοπικό επίπεδο ήρθε μετά από δύο δεκαετίες, όταν ο σύλλογος κατέλαβε την πρώτη θέση του τελικού βαθμολογικού πίνακα της Α' Κατηγορίας Ανδρών της Ε.ΚΑ.Σ.Α.ΜΑ.Θ. κατά την περίοδο 2000-01. Με τον τρόπο αυτό πανηγύρισε την επιστροφή του στις εθνικές κατηγορίες και συγκεκριμένα στη Γ' Εθνική.

Κατά την αγωνιστική περίοδο 2001-02 ο Πανσερραϊκός κατέλαβε την 8η θέση στην τελική κατάταξη του Ομίλου του. Την επόμενη χρονιά, 2002-03 τερμάτισε αξιοσημείωτα στη 2η θέση της βαθμολογίας. Την περίοδο 2003-04 ολοκλήρωσε τις αγωνιστικές του υποχρεώσεις στην 7η θέση. Την επόμενη χρονιά, 2004-05, συγκέντρωσε περισσότερους βαθμούς με αποτέλεσμα να σκαρφαλώσει στην 4η θέση. Μετά από παραμονή πέντε ετών στην κατηγορία, ο σύλλογος υποβιβάστηκε το 2005-06, όταν κατετάγη προτελευταίος με μόλις τρεις νίκες στο ενεργητικό του.

Ακολούθησαν δύο περίοδοι στο τοπικό πρωτάθλημα, το οποίο και κατέκτησε την περίοδο 2007-08, επιστρέφοντας στη Γ' Εθνική. Η παραμονή αυτή τη φορά είχε διάρκεια μόλις ένα έτος, καθώς την περίοδο 2008-09 ο Πανσερραϊκός κατετάγη και πάλι προτελευταίος.

#### Επιστροφή στα Τοπικά Πρωταθλήματα
Έκτοτε αγωνίζεται στην Α' Κατηγορία του τοπικού του πρωταθλήματος, καταλαμβάνοντας την 8η θέση κατά τη χρονιά 2009-10. Την επόμενη αγωνιστική περίοδο, 2010-11, η ομάδα των Σερρών τερμάτισε στην 4η θέση της βαθμολογικής κατάταξης. Την ίδια επίδοση επανέλαβε και την περίοδο 2011-12. Την επόμενη χρονιά, 2012-13, βρέθηκε μια θέση υψηλότερα στην τελική βαθμολογία. Παράλληλα κατέκτησε για πρώτη φορά στην ιστορία του το Κύπελλο Ανδρών της Ε.ΚΑ.Σ.Α.ΜΑ.Θ., νικώντας στον τελικό με σκορ 80-68 τον Εθνικό Αλεξανδρούπολης. Προπονητής της ομάδας για τη χρονιά αυτή ήταν ο Παναγιώτης Σπανός. Κατά την αγωνιστική περίοδο, 2013-14, ο Μ.Γ.Σ. Πανσερραϊκός διαγωνίζεται στο Πρωτάθλημα Α1 Κατηγορίας Ανδρών της Ε.ΚΑ.Σ.Α.ΜΑ.Θ με προπονητή τον Βασίλη Χρυσανθίδη.

Κατά την αγωνιστική περίοδο, 2016-17 ο Μ.Γ.Σ. Πανσερραϊκός αγωνίστηκε στο Πρωτάθλημα Α1 Κατηγορίας Ανδρών της Ε.ΚΑ.Σ.Α.ΜΑ.Θ.

## Τμήμα καλαθοσφαίρισης γυναικών

### Ιστορική αναδρομή
Το γυναικείο τμήμα καλαθοσφαίρισης του Πανσερραϊκού ιδρύθηκε το 1983. Διαθέτει στην τροπαιοθήκη του ένα Πρωτάθλημα Ε.ΚΑ.Σ.Α.ΜΑ.Θ., εκείνο του 1991-92.

Κατά την αλλαγή της χιλιετίας ο σύλλογος διένυε τις καλύτερες στιγμές του. Κατά την περίοδο 1999-00 κατέκτησε το Πρωτάθλημα της Α2 Εθνικής Κατηγορίας ανεβαίνοντας στην κορυφαία κατηγορία των ελληνικών πρωταθλημάτων. Την ίδια χρονιά συμμετείχε στο Final-4 του Κυπέλλου Ελλάδος που διεξήχθη στις 22-23 Απριλίου 2000 στις Σέρρες όπου κατέλαβε την τρίτη θέση (Ημιτελικοί: Παναθηναϊκός - Πανσερραϊκός 62-53, Μικρός Τελικός: Πανσερραϊκός - Μ.Ε.Ν.Τ. 80-77).

Την επόμενη χρονιά, 2000-01, την πρώτη από πέντε συνεχόμενες στην Α1 Εθνική Κατηγορία, συμμετείχε και πάλι στο Final-4 του Κυπέλλου Ελλάδος που διεξήχθη στις 24-25 Μαρτίου 2001 στη Νέα Ιωνία Μαγνησίας. Και πάλι ο Πανσερραϊκός τερμάτισε τρίτος (Ημιτελικοί: Δ.Α.Σ. Άνω Λιοσίων - Πανσερραϊκός 71-53, Μικρός Τελικός: Πανσερραϊκός - Μ.Ε.Ν.Τ. 69-66). Σε ό,τι αφορά το Πρωτάθλημα τερμάτισε στην 5η θέση του βαθμολογικού πίνακα.

Την επόμενη περίοδο, 2001-02, ο Πανσερραϊκός ολοκλήρωσε τις αγωνιστικές του υποχρεώσεις μια θέση χαμηλότερα. Στο τέλος της αγωνιστικής περιόδου 2002-03 βρέθηκε στη 10η θέση της κατάταξης, πάνω από τη ζώνη του υποβιβασμού. Την περίοδο 2003-04 τερμάτισε ξανά στη 10η θέση, σε σύνολο όμως περισσότερων ομάδων.

Την αγωνιστική περίοδο 2004-05 ο σύλλογος κατέλαβε την τελευταία θέση του βαθμολογικού πίνακα της Α1 Εθνικής, με καμία νίκη στο ενεργητικό του, και συνεπώς υποβιβάστηκε. Κατά την επόμενη περίοδο, 2005-06, οπότε και ο σύλλογος θα συμμετείχε στο Πρωτάθλημα της Α2 Εθνικής, μηδενίστηκε σε όλα του τα παιχνίδια και αποχώρησε από τις εθνικές κατηγορίες.

Μετά από μερικά χρόνια αδράνειας του τμήματος γυναικών, ο Πανσερραϊκός επέστρεψε στα γήπεδα της Ε.ΚΑ.Σ.Α.ΜΑ.Θ. την αγωνιστική περίοδο 2012-13, ολοκληρώνοντας τις αγωνιστικές του υποχρεώσεις στην 2η θέση του βαθμολογικού πίνακα.

Έδρα του Πανσερραϊκού είναι το Κλειστό Γυμναστήριο Κοιλάδας.

## Τμήμα καταδύσεων
Το 2006 ο Πανσερραϊκός δημιούργησε τμήμα καταδύσεων. Σήμερα παραμένει ανενεργό.

## Τμήμα κολύμβησης
Η δημιουργία του Εθνικού Κολυμβητηρίου Σερρών το 1977 έδωσε το έναυσμα στο σύλλογο να δημιουργήσει άμεσα τμήμα κολύμβησης. Αθλητές του συλλόγου έχουν διακριθεί σε πανελλαδικό επίπεδο, αντιπροσωπεύοντας την Ελλάδα και σε διεθνείς διοργανώσεις. Το 1981 επήλθε το πρώτο χρυσό μετάλλιο στο αγώνισμα Σκυταλοδρομίας Μικτής Ομαδικής Κολύμβησης.

## Τμήμα πετοσφαίρισης
Το 1972 ξεκίνησε τη λειτουργία του το τμήμα πετοσφαίρισης του Πανσερραϊκού. Απευθυνόταν τόσο σε ανδρες αθλητές όσο και σε αθλήτριες. Τελικά η ανταπόκριση προέκυψε μόνο απο άντρες, που στελέχωσαν την αντρική ομάδα, χωρίς να δημιουργηθεί τμήμα γυναικών. Το αντρικό τμήμα, έφτασε μέχρι και την παλιά Β’ Εθνική, που ήταν σπουδαία κατηγορία την δεκαετία του ’80 και μετά σταδιακά αδρανοποιήθηκε. Αργότερα εγινε και γυνακείο τμήμα. Ο Πανσερραϊκός λειτούργησε το τμήμα βόλεϊ μέχρι το 2000 και μετά το τμήμα αδράνησε.

Το 2019 επανήλθε το γυναικείο τμήμα ενώ υπήρξε πρόθεση να ανασυσταθεί και το ανδρικό. Στα 19 χρόνια που μεσολάβησαν η ΕΟΠΕ έκανε διαγραφή του σωματείου και ο Πανσερραϊκός εκανε νέα εγγραφή. 

Αγωνίστηκε για την σεζόν 2019-20 το γυναικείο τμήμα, στον Β΄ Όμιλο της Β΄ Εθνικής, στην Ένωση Σωματείων Πετοσφαίρισης Θράκης-Αν. Μακεδονίας και μεταξύ 5 ομάδων κατετάγει τελευταία, χωρίς νίκη.

### Τίτλοι
**Ανδρών**
*Πρωτάθλημα Κεντρικής Μακεδονίας: 1993-94

## Τμήμα σκακιού
thumb|200px|Ο Λέων της Αμφιπόλεως, άγαλμα στο οποίο βασίστηκε το έμβλημα του Πανσερραϊκού.
Το σκακιστικό τμήμα του Πανσερραϊκού ξεκίνησε τις δραστηριότητές του το 1972. Προέκυψε από την απορρόφηση του «Σκακιστικού Ομίλου Σερρών». Σήμερα παραμένει ανενεργό.

## Τμήμα σκοποβολής
Το 1986 ο Πανσερραϊκός δημιούργησε τμήμα σκοποβολής. Σήμερα παραμένει ανενεργό.

## Τμήμα στίβου
Το 1972 ξεκίνησε τη λειτουργία του το τμήμα στίβου του Πανσερραϊκού. Σήμερα παραμένει ανενεργό.

## Τμήμα συγχρονισμένης κολύμβησης
Το τμήμα συγχρονισμένης κολύμβησης του Πανσερραϊκού δημιουργήθηκε το 1987.

* 6 Πρωταθλήματα Ελλάδας: 1990, 1991, 1992, 1993, 1994, 1995.

## Τμήμα τοξοβολίας
Το 1986 ο Πανσερραϊκός δημιούργησε τμήμα τοξοβολίας. Σήμερα παραμένει ανενεργό.

## Τμήμα τεχνικής κολύμβησης
Το 1984 ξεκίνησε τη λειτουργία του το τμήμα τεχνικής κολύμβησης του Πανσερραϊκού με πρωτοβουλία παλαιών αθλητών της κολύμβησης. Σήμερα παραμένει ανενεργό.

## Τμήμα υδατοσφαίρισης ανδρών
### Ιστορική αναδρομή
Το τμήμα υδατοσφαίρισης του συλλόγου δημιουργήθηκε το 1977 με έναυσμα τη δημιουργία του Εθνικού Κολυμβητηρίου Σερρών.

Την αγωνιστική περίοδο 2012-13, οπότε και αγωνίστηκε στο Πρωτάθλημα της Β' Εθνικής Κατηγορίας, ο Πανσερραϊκός κατέλαβε την 5η θέση της τελικής βαθμολογικής κατάταξης. Αυτό του επέτρεψε να ανέλθει στην Α2 Εθνική Κατηγορία για πρώτη φορά στην ιστορία του.

### Ιστορία πρωταθλήματος και κυπέλλου
:

* Η περίοδος 2011–12 ήταν η τελευταία της Δ΄ Εθνικής ύστερα από την συγχώνευσή της με την Γ΄ Εθνική. Ο Μ.Γ.Σ. Πανσερραϊκός την περίοδο 2011–12 είχε εξασφαλίσει την άνοδο στην Γ΄ Εθνική για αυτό και αγωνίστηκε στην Β΄ Εθνική την περίοδο 2012–13 ύστερα από την αναδιάρθρωση των κατηγοριών.

## Τμήμα υδατοσφαίρισης γυναικών
Το τμήμα υδατοσφαίρισης του συλλόγου δημιουργήθηκε το 1977 με έναυσμα τη δημιουργία του Εθνικού Κολυμβητηρίου Σερρών. Οι αθλήτριες του Πανσερραϊκού Βαΐα Μίκικη, Δέσποινα Μουρατίδου και Μαριάνθη Μουρατίδου αποτέλεσαν μέλη της Εθνικής Ελλάδος. Επίσης στο κλιμάκιο της Εθνικής προπονούνταν η αθλήτρια Νατάσα Κλεπούσναλη.

## Τμήμα υποβρύχιας κολύμβησης
Το 1984 ξεκίνησε τη λειτουργία του το τμήμα υποβρύχιας κολύμβησης του Πανσερραϊκού με πρωτοβουλία παλαιών αθλητών της κολύμβησης. Σήμερα παραμένει ανενεργό.

## Τμήμα χειροσφαίρισης ανδρών
μικρογραφία|150px|Το έμβλημα του τμήματος.
### Ιστορική αναδρομή
Το 1983 ξεκίνησε την αγωνιστική του πορεία το τμήμα χειροσφαίρισης ανδρών του Πανσερραϊκού.

Κατά την αγωνιστική περίοδο 2010-11 ο Πανσερραϊκός έλαβε μέρος στο Πρωτάθλημα της Β' Εθνικής Κατηγορίας. Χωρίς να καταφέρει να πετύχει καμία νίκη σε 22 αγώνες, η ομάδα κατετάγη τελευταία και υποβιβάστηκε. Στα πλαίσια του θεσμού του Κυπέλλου Ελλάδος αποκλείστηκε κατά τον 1ο Γύρο της Α' Φάσης γνωρίζοντας την ήττα από τον ΓΑΣ Κιλκίς με σκορ 38-19.

Την επόμενη χρονιά, 2011-12, στα πλαίσια των αγώνων της Β' Εθνικής Κατηγορίας, τερμάτισε ξανά στην τελευταία θέση χωρίς καμία νίκη σε 8 αγώνες. Την περίοδο 2012-13, και πάλι στη Β' Εθνική, ολοκλήρωσε τις αγωνιστικές του υποχρεώσεις στην 3η θέση του Ομίλου του (σε σύνολο 6 ομάδων).

## Τμήμα χειροσφαίρισης γυναικών
### Ιστορική αναδρομή
Το τμήμα χειροσφαίρισης γυναικών του Πανσερραϊκού ιδρύθηκε το 1983, από κοινού με το ανδρικό τμήμα.

Κατά την αγωνιστική περίοδο, 2010-11, το γυναικείο τμήμα χειροσφαίρισης του Πανσερραϊκού συμμετείχε στο Πρωτάθλημα της Β' Εθνικής Κατηγορίας καταλαμβάνοντας την 5η θέση της τελικής κατάταξης στο σύνολο των έξι συλλόγων του ομίλου του, με μία νίκη και τέσσερις ήττες. Την επόμενη χρονιά, 2011-12, ολοκλήρωσε τις αγωνιστικές του υποχρεώσεις στην 3η θέση σε σύνολο 5 συλλόγων. Την αγωνιστική περίοδο 2012-13, λόγω αναδιάρθρωσης των κατηγοριών, βρέθηκε στην Α2 Εθνική Κατηγορία, τερματίζοντας στην 3η θέση του ομίλου του σε σύνολο 5 συλλόγων.

### Αγωνιστική περίοδος 2013-14
Κατά την αγωνιστική περίοδο 2013-14, ο Πανσερραϊκός λαμβάνει μέρος στο Πρωτάθλημα της Α2 Εθνικής Κατηγορίας Γυναικών.

Έδρα του Πανσερραϊκού είναι το Κλειστό Γυμναστήριο Κοιλάδας. Έφορος του τμήματος ο Παπαδόπουλος Γρηγόρης. Προπονητής του Τμήματος ο Μαργαρίτης Κώστας.

## Τμήμα χόκεϋ επί πάγου
Τον Ιούλιο του 2012 ο Πανσερραϊκός δημιούργησε τμήμα χόκεϊ επί πάγου, άθλημα με οργανωμένη παρουσία στην Ελλάδα από το 1984.

## Σύνδεσμοι φιλάθλων
Οι σύνδεσμοι φιλάθλων του Πανσερραϊκού είναι οι Red Lions Gate 5 που ιδρύθηκαν το 1999, και το Che Guevara Club.

## Έντυπο
Το 1972 κυκλοφόρησε το αθλητικό έντυπο *Πανσερραϊκός*, με εκδότη το Βασίλειο Τζανακάρη, αρχισυντάκτη τον Άγγελο Κολοκοτρώνη και άγνωστο έτος αναστολής κυκλοφορίας.

## Παραπομπές


## Εξωτερικοί σύνδεσμοι

* 
* 
* 
* 
* 

*
Κατηγορία:Ελληνικοί πολυαθλητικοί σύλλογοι
Κατηγορία:Αθλητικοί σύλλογοι Σερρών
Κατηγορία:Ελληνικοί σύλλογοι καλαθοσφαίρισης
Κατηγορία:Ελληνικοί σύλλογοι καλαθοσφαίρισης με αμαξίδιο
Κατηγορία:Ελληνικοί σύλλογοι χειροσφαίρισης
Κατηγορία:Ελληνικοί σύλλογοι υδατοσφαίρισης
Κατηγορία:Ελληνικοί σύλλογοι κολύμβησης
Κατηγορία:Ελληνικοί σύλλογοι χόκεϊ επί πάγου
Κατηγορία:Ελληνικοί σύλλογοι στίβου
Κατηγορία:Ελληνικοί σκακιστικοί σύλλογοι
Κατηγορία:Ελληνικοί σύλλογοι πετοσφαίρισης
Κατηγορία:Ελληνικοί σύλλογοι σκοποβολής
Κατηγορία:Ελληνικοί σύλλογοι συγχρονισμένης κολύμβησης
Κατηγορία:Ελληνικοί σύλλογοι τοξοβολίας
Κατηγορία:Ελληνικοί σύλλογοι αντιπτέρισης
Κατηγορία:Σωματεία Ε.ΚΑ.Σ.Α.ΜΑ.Θ.
Κατηγορία:Ιδρύσεις αθλητικών συλλόγων το 1964
Κατηγορία:Ιδρύσεις ομάδων καλαθοσφαίρισης το 1964